b'\n_START_ARTICLE_\nDavide Ballardini\n_START_SECTION_\nUra\n_START_PARAGRAPH_\nBallardinin oma pelaajaura kesti seitsem\xc3\xa4n vuotta ja h\xc3\xa4n edusti koko uransa ajan AC Cesenaa. Pelaajauransa aikana h\xc3\xa4n pelasi juniorina Arrigo Sacchin ja ammattilaisena Osvaldo Bagnolin alaisuudessa. H\xc3\xa4n on nimennyt molemmat kokeneet valmentajat esikuvikseen. _NEWLINE_Valmennusuransa Ballardini aloitti Bolognan juniorivalmentajana jatkaen samoissa teht\xc3\xa4viss\xc3\xa4 Cesenassa ja AC Milanissa. Vuonna 2002 h\xc3\xa4nest\xc3\xa4 tuli Parman U19-joukkueen p\xc3\xa4\xc3\xa4valmentaja.  P\xc3\xa4\xc3\xa4valmentajadebyyttins\xc3\xa4 ammattilaistasolla h\xc3\xa4n teki 2004 US Sambenedettesen p\xc3\xa4\xc3\xa4valmentajana. Debyyttikaudellaan h\xc3\xa4n valmensi seuran Serie C1:ss\xc3\xa4 nelj\xc3\xa4nneksi ja nousukarsintoihin, joissa se kuitenkin h\xc3\xa4visi SSC Napolille. Menestyskauden j\xc3\xa4lkeen Ballardini nousi Serie A:ssa pelanneen Cagliari Calcion per\xc3\xa4simeen, mutta sai potkut teht\xc3\xa4vist\xc3\xa4\xc3\xa4n jo marraskuussa 2005. _NEWLINE_Kes\xc3\xa4ll\xc3\xa4 2006 Ballardini palasi valmentajaksi Serie B -seura Pescara Calciossa, mutta pesti p\xc3\xa4\xc3\xa4ttyi kehnojen tulosten vuoksi potkuihin jo lokakuussa.  Joulukuussa 2007 Ballardini palasi yll\xc3\xa4tt\xc3\xa4en Cagliarin p\xc3\xa4\xc3\xa4valmentajaksi, kun h\xc3\xa4net kaksi vuotta aiemmin korvannut Nedo Sonetti sai potkut.  Toinen yritys sardinialaisseuran per\xc3\xa4simess\xc3\xa4 oli menestyksekk\xc3\xa4\xc3\xa4mpi ja Ballardinin alaisuudessa Cagliari ker\xc3\xa4si 20 kierroksen aikana komeat 32 pistett\xc3\xa4 s\xc3\xa4ilytt\xc3\xa4en sarjapaikkansa liigassa.  Hyvist\xc3\xa4 tuloksista huolimatta Ballardini pesti p\xc3\xa4\xc3\xa4ttyi toukokuun lopussa 2008, kun h\xc3\xa4n ei p\xc3\xa4\xc3\xa4ssyt yhteisymm\xc3\xa4rrykseen seurajohdon kanssa jatkonsa edellytyksist\xc3\xa4.  _NEWLINE_Syyskuussa 2008 Ballardini palasi j\xc3\xa4lleen kent\xc3\xa4n laidalle, kun US Citt\xc3\xa0 di Palermo teki h\xc3\xa4nen kanssaan vuoden sopimuksen.  Ballardini aloitti pestins\xc3\xa4 Palermossa vauhdikkaasti, kun joukkue kaatoi heti ensit\xc3\xb6ikseen AS Roman 3\xe2\x80\x931 ja haki Juventukselta 1\xe2\x80\x932 vierasvoiton ensi kertaa 47 vuoteen. Menestyksek\xc3\xa4s alku seurassa poiki Ballardinille kaksivuotisen jatkosopimuksen Palermon kanssa jo lokakuussa.  Kausi p\xc3\xa4\xc3\xa4ttyi lopulta sijalle kahdeksan. Kauden j\xc3\xa4lkeen alkoi spekulointi Ballardinin tulevaisuudella ja pian ilmoitettiin ettei h\xc3\xa4n ole halukas jatkamaan seurassa.  Pian t\xc3\xa4m\xc3\xa4n j\xc3\xa4lkeen Palermo teki sopimuksen Walter Zengan kanssa, vaikka heill\xc3\xa4 oli edelleen sopimus Ballardiniin.  Lopulta huhumylly sai p\xc3\xa4\xc3\xa4t\xc3\xb6ksens\xc3\xa4 kes\xc3\xa4kuun puoliv\xc3\xa4liss\xc3\xa4, kun SS Lazio palkkasi Ballardinin uudeksi p\xc3\xa4\xc3\xa4valmentajakseen.  _NEWLINE_Laziossa Ballardini aloitti vahvasti Italian supercupin voitolla. Hyv\xc3\xa4t tulokset eiv\xc3\xa4t kuitenkaan kantaneet liigakauteen, vaan Lazio vajosi nopeasti putoamiskamppailuun. Lopulta h\xc3\xa4n sai helmikuussa 2010 potkut Lazion majaillessa sijalla 14. _NEWLINE_Marraskuussa 2010 Ballardini palasi valmennusteht\xc3\xa4viin Genoa CFC:n p\xc3\xa4\xc3\xa4valmentajana.  Ballardinin johdolla Genoa sijoittui turvallisesti Serie A:n keskikastiin ollen lopulta 10:s. Jo kauden aikana liikkui huhuja Ballardinin jatkosta seurassa, sill\xc3\xa4 muiden italialaisseurojen uutisoitiin olevan kiinnostuneita h\xc3\xa4nen palveluksistaan.  Lopulta kauden j\xc3\xa4lkeen Genoa ilmoitti Ballardinin l\xc3\xa4htev\xc3\xa4n seurasta. _NEWLINE_Marraskuun alussa 2011 Ballardinista tuli kolmatta kertaa Cagliari Calcion p\xc3\xa4\xc3\xa4valmentaja.  Seuran tulokset eiv\xc3\xa4t Ballardinin johdolla juurikaan parantuneet ja kev\xc3\xa4tkauden kehnojen otteiden my\xc3\xb6t\xc3\xa4 h\xc3\xa4n sai potkut maaliskuun alkupuolella 2012. _NEWLINE_Tammikuussa 2013 Ballardini palasi Serie A:ssa sijalle 18 juuttuneen Genoan p\xc3\xa4\xc3\xa4valmentajaksi.  Ballardini hilasi Genoan niukasti putoamisviivan yl\xc3\xa4puolelle ja joukkue s\xc3\xa4ilytti sarjapaikkansa kuuden pisteen erolla US Citt\xc3\xa0 di Palermoon. Kauden j\xc3\xa4lkeen Ballardini j\xc3\xa4tti seuran. _NEWLINE_Tammikuussa 2014 Ballardini teki puolivuotisen sopimuksen Bolognan kanssa.  Ballardini ei onnistunut nostamaan seuraa pois putoamisviivan alapuolelta ja kauden j\xc3\xa4lkeen se putosi Serie B:hen. Ballardini ei jatkanut teht\xc3\xa4v\xc3\xa4ss\xc3\xa4\xc3\xa4n sopimuksensa umpeuduttua. _NEWLINE_Marraskuussa 2015 Ballardini palasi vuosien tauon j\xc3\xa4lkeen Palermon p\xc3\xa4\xc3\xa4valmentajaksi.  Seura on tuulinen paikka p\xc3\xa4\xc3\xa4valmentajalle, eik\xc3\xa4 Ballardinin pesti kest\xc3\xa4nyt lopulta kuin seitsem\xc3\xa4n kierroksen verran. H\xc3\xa4n sai potkut tammikuussa 2016 joukkueen sis\xc3\xa4isten riitojen vuoksi.  Ballardini palasi liigassa sijalle 18 valuneen Palermon valmentajaksi jo huhtikuussa 2016, kun h\xc3\xa4n korvasti teht\xc3\xa4v\xc3\xa4ss\xc3\xa4 potkut saaneen Walter Novellinon. Ballardini pelasti Palermon putoamiselta pisteen erolla. Seuran juututtua kauden 2016/17 alussa Serie A:n h\xc3\xa4nt\xc3\xa4p\xc3\xa4\xc3\xa4h\xc3\xa4n Ballardini erotettiin syyskuun puoliv\xc3\xa4liss\xc3\xa4 2016._NEWLINE_Marraskuussa 2017 Ballardini palasi Serie A:n putoamiskamppailuun juuttuneen Genoan p\xc3\xa4\xc3\xa4valmentajaksi.'